CELEX: 32021R1703
Language: ro
Date: 2021-07-13 00:00:00
Title: Regulamentul delegat (UE) 2021/1703 al Comisiei din 13 iulie 2021 de modificare a Regulamentului delegat (UE) 2020/692 referitor la cerințele privind sănătatea animală pentru intrarea în Uniune a produselor de origine animală conținute în produsele compuse (Text cu relevanță pentru SEE)

24.9.2021   
               
               
                  RO
               
               
                  Jurnalul Oficial al Uniunii Europene
               
               
                  L 339/29
               
            
         REGULAMENTUL DELEGAT (UE) 2021/1703 AL COMISIEI
         din 13 iulie 2021
         de modificare a Regulamentului delegat (UE) 2020/692 referitor la cerințele privind sănătatea animală pentru intrarea în Uniune a produselor de origine animală conținute în produsele compuse
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 234 alineatul (2), articolul 237 alineatul (4) și articolul 239 alineatul (2),
         întrucât:
         
                     (1)
                  
                  
                     Regulamentul delegat (UE) 2020/692 al Comisiei (2) completează normele privind sănătatea animală prevăzute în Regulamentul (UE) 2016/429 în ceea ce privește intrarea în Uniune, precum și circulația și manipularea după intrarea în Uniune a transporturilor de anumite animale, de materiale germinative și de produse de origine animală. În special, la articolele 162 și 163 din Regulamentul delegat (UE) 2020/692 se stabilesc cerințe specifice pentru intrarea în Uniune a produselor de origine animală conținute în produsele compuse. La articolele 162 și 163 din Regulamentul delegat (UE) 2020/692 nu se prevăd cerințe specifice pentru produsele pe bază de colostru conținute în produsele compuse. Prin urmare, prezentul regulament ar trebui să clarifice cerințele care se aplică intrării în Uniune a produselor respective atunci când sunt conținute în produse compuse, în conformitate cu normele aplicabile intrării în Uniune a produselor pe bază de colostru prevăzute la articolul 153 din Regulamentul delegat (UE) 2020/692.
                  
               
                     (2)
                  
                  
                     Gelatina și colagenul se încadrează în definiția „produselor din carne” prevăzută la articolul 2 punctul 44 din Regulamentul delegat (UE) 2020/692 și, prin urmare, pot intra în Uniune numai transporturile de gelatină și de colagen care respectă cerințele aplicabile intrării în Uniune a produselor din carne. Cu toate acestea, gelatina și colagenul conținute în produsele compuse cu durată lungă de conservare prezintă un risc foarte scăzut pentru sănătatea animală ca urmare a tratamentelor la care sunt supuse în timpul prelucrării lor. Din acest motiv, produsele compuse care conțin numai aceste tipuri de produse din carne ar trebui adăugate pe lista produselor compuse care fac obiectul derogării prevăzute la articolul 163 din Regulamentul delegat (UE) 2020/692 și, prin urmare, nu ar trebui să fie însoțite de un certificat de sănătate animală, ci numai de o declarație.
                  
               
                     (3)
                  
                  
                     În conformitate cu articolul 163 din Regulamentul delegat (UE) 2020/692, produsele compuse cu durată lungă de conservare care nu conțin produse din carne trebuie să fie însoțite de o declarație întocmită și semnată de un operator. Produsele prelucrate de origine animală trebuie, totuși, să facă obiectul unui tratament strict de atenuare a riscurilor, care să le asigure siguranța din punctul de vedere al sănătății animale. Cu toate acestea, ar părea disproporționat să se impună astfel de tratamente stricte de atenuare a riscurilor în cazul produselor lactate care provin din țări din care este autorizată introducerea în Uniune a laptelui crud sau a produselor lactate. Pentru țările terțe respective, cerințele ar trebui să fie proporționale cu riscul prezentat de țara de origine și ar trebui avute în vedere garanțiile oferite de autoritățile competente. Prin urmare, Regulamentul delegat (UE) 2020/692 ar trebui modificat pentru a permite intrarea în Uniune a produselor compuse cu durată lungă de conservare care conțin produse lactate originare din țări terțe listate pentru intrarea în Uniune a laptelui crud și a produselor lactate care nu sunt supuse unui tratament de atenuare a riscurilor, fără a fi supuse niciunui tratament specific de atenuare a riscurilor. În plus, Regulamentul delegat (UE) 2020/692 ar trebui, de asemenea, modificat pentru a permite intrarea în Uniune a produselor compuse cu durată lungă de conservare care conțin produse lactate originare din țări terțe listate pentru intrarea în Uniune a produselor lactate care sunt supuse unui tratament de atenuare a riscurilor, dacă au fost supuse unui tratament de atenuare a riscurilor în conformitate cu articolul 157 din Regulamentul delegat (UE) 2020/692.
                  
               
                     (4)
                  
                  
                     Produsele lactate care au fost supuse unor tratamente stricte de atenuare a riscurilor și produsele din ouă conținute în produse compuse cu durată lungă de conservare prezintă doar un risc limitat din punctul de vedere al sănătății atât animale, cât și publice. Prin urmare, ar trebui să fie posibilă intrarea în Uniune a mărfurilor respective dacă provin dintr-o țară terță, dintr-un teritoriu terț sau dintr-o zonă din acestea care nu este listată pentru intrarea în Uniune a speciei și categoriei respective de produse de origine animală, dar care este listată pentru intrarea în Uniune a produselor din carne, a produselor lactate sau a produselor din ouă.
                  
               
                     (5)
                  
                  
                     Pentru a se evita o sarcină administrativă inutilă pentru intrarea în Uniune a transporturilor de produse compuse care prezintă un risc scăzut pentru sănătatea animală, ar trebui să fie posibil ca operatorul responsabil cu intrarea în Uniune a transporturilor să semneze declarația menționată la articolul 163 din Regulamentul delegat (UE) 2020/692.
                  
               
                     (6)
                  
                  
                     Normele prevăzute în Regulamentul delegat (UE) 2020/692 le completează pe cele prevăzute în Regulamentul (UE) 2016/429. Întrucât se află în corelație, aceste norme sunt prevăzute împreună într-un singur act. Din motive de claritate și pentru aplicarea lor eficientă, este oportun ca normele de modificare a Regulamentului delegat (UE) 2020/692 să fie, de asemenea, prevăzute într-un singur act delegat care să prevadă un set cuprinzător de cerințe pentru intrarea în Uniune a produselor de origine animală.
                  
               
                     (7)
                  
                  
                     Prin urmare, Regulamentul delegat (UE) 2020/692 trebuie modificat în consecință.
                  
               
                     (8)
                  
                  
                     Întrucât Regulamentul delegat (UE) 2020/692 se aplică de la 21 aprilie 2021, din motive de securitate juridică, prezentul regulament trebuie să intre în vigoare în regim de urgență,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2020/692 se modifică după cum urmează:
            
                        1.
                     
                     
                        Articolul 162 se modifică după cum urmează:
                        
                                    (a)
                                 
                                 
                                    titlul se înlocuiește cu următorul text:
                                    
                                       „Articolul 162
                                       
                                          Produse compuse care conțin produse din carne, produse lactate, produse pe bază de colostru și/sau produse din ouă”;
                                    
                                 
                              
                                    (b)
                                 
                                 
                                    alineatul (1) se înlocuiește cu următorul text:
                                    
                                       „(1)   Transporturile de produse compuse menționate mai jos pot intra în Uniune doar dacă produsele compuse din transporturi provin dintr-o țară terță sau dintr-un teritoriu terț sau dintr-o zonă din acestea care este listată pentru intrarea în Uniune a produselor specifice de origine animală conținute în respectivele produse compuse:
                                       
                                                   (a)
                                                
                                                
                                                   produse compuse care conțin produse din carne;
                                                
                                             
                                                   (b)
                                                
                                                
                                                   produse compuse cu durată lungă de conservare care conțin produse lactate și/sau produse din ouă;
                                                
                                             
                                                   (c)
                                                
                                                
                                                   produse compuse care conțin produse pe bază de colostru.”
                                                
                                             
                                 
                              
                  
                        2.
                     
                     
                        Articolul 163 se înlocuiește cu următorul text:
                        
                           „Articolul 163
                           Cerințe specifice aplicabile produselor compuse cu durată lungă de conservare
                           
                              (1)   Prin derogare de la articolul 3 litera (c) subpunctul (i), transporturile de produse compuse care nu conțin produse din carne, cu excepția gelatinei și a colagenului, sau produse pe bază de colostru, și care au fost tratate pentru a deveni produse cu durată lungă de conservare la temperatura ambiantă, pot intra în Uniune însoțite de o declarație, astfel cum se prevede la alineatul (2), în cazul în care conțin:
                              
                                          (a)
                                       
                                       
                                          produse lactate care îndeplinesc una dintre următoarele condiții:
                                          
                                                      (i)
                                                   
                                                   
                                                      nu au fost supuse unui tratament de atenuare a riscurilor prevăzut în anexa XXVII, cu condiția ca respectivele produse lactate să fi fost obținute:
                                                      
                                                                  —
                                                               
                                                               
                                                                  în Uniune; sau
                                                               
                                                            
                                                                  —
                                                               
                                                               
                                                                  într-o țară terță sau într-un teritoriu terț sau într-o zonă din acestea listată pentru intrarea în Uniune a produselor lactate fără a fi supuse unui tratament specific de atenuare a riscurilor, în conformitate cu articolul 156, și ca țara terță sau teritoriul terț sau zona din acestea în care este fabricat produsul compus, dacă este diferită, să fie de asemenea listată pentru intrarea în Uniune a respectivelor produse fără obligația de a aplica un tratament specific de atenuare a riscurilor;
                                                               
                                                            
                                                
                                                      (ii)
                                                   
                                                   
                                                      au fost supuse unui tratament de atenuare a riscurilor prevăzut în coloana A sau B din anexa XXVII, relevant pentru speciile de la care provine laptele, cu condiția să fi fost obținute într-o țară terță sau într-un teritoriu terț sau într-o zonă din acestea listată pentru intrarea în Uniune a produselor lactate care au fost supuse unui tratament specific de atenuare a riscurilor, în conformitate cu articolul 157, și ca țara terță sau teritoriul terț sau zona din acestea în care este fabricat produsul compus, dacă este diferită, să fie de asemenea listată pentru intrarea în Uniune a respectivelor produse dacă au fost supuse unui tratament specific de atenuare a riscurilor;
                                                   
                                                
                                                      (iii)
                                                   
                                                   
                                                      au fost supuse unui tratament de atenuare a riscurilor cel puțin echivalent cu cele menționate în coloana B din anexa XXVII, indiferent de specia de la care provine laptele, dacă produsele lactate nu îndeplinesc toate cerințele prevăzute la subpunctele (i) sau (ii) sau dacă au fost obținute într-o țară terță, într-un teritoriu terț sau într-o zonă din acestea care nu este autorizată pentru introducerea în Uniune a produselor lactate, dar care este autorizată pentru introducerea în Uniune a altor produse de origine animală în conformitate cu prezentul regulament;
                                                   
                                                
                                    
                                          (b)
                                       
                                       
                                          produse din ouă care au fost supuse unui tratament de diminuare a riscurilor echivalent cu cele prevăzute în anexa XXVIII.
                                       
                                    
                           
                              (2)   Declarația menționată la alineatul (1):
                              
                                          (a)
                                       
                                       
                                          însoțește transporturile de produse compuse numai în cazul în care destinația finală a produselor compuse se află în Uniune;
                                       
                                    
                                          (b)
                                       
                                       
                                          se eliberează de către operatorul responsabil cu intrarea în Uniune a produselor compuse și atestă că produsele compuse din transport sunt conforme cu cerințele prevăzute la alineatul (1).”
                                       
                                    
                           
                              (3)   Prin derogare de la articolul 3 litera (a) subpunctul (i), se permite intrarea în Uniune a produselor lactate menționate la prezentul articol alineatul (1) litera (a) subpunctul (iii) și a produselor din ouă conținute în produsele compuse care au fost tratate pentru a deveni produse cu durată lungă de conservare la temperatura ambiantă, dacă provin dintr-o țară terță, dintr-un teritoriu terț sau dintr-o zonă din acestea care nu este listată în mod specific pentru intrarea în Uniune a respectivelor produse de origine animală, dar este listată pentru intrarea în Uniune fie:
                              
                                          (a)
                                       
                                       
                                          a produselor din carne, a produselor lactate sau a produselor din ouă;
                                          fie
                                       
                                    
                                          (b)
                                       
                                       
                                          a produselor pescărești, în conformitate cu Regulamentul (UE) 2017/625.”
                                       
                                    
                        
                     
                  
         
            Articolul 2
            Trimiterile la fostul articol 163 litera (a) din Regulamentul delegat (UE) 2020/692 se interpretează ca trimiteri la articolul 163 alineatul (1) din Regulamentul delegat respectiv.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).